Anene Booysen: Kana se getuienis "onbruikbaar" | Maroela Media
Die uitwys van die misdaadtoneel deur 'n man wat beskuldig word van die moord en verkragting op Anene Booysen, kan nie as getuienis gebruik word nie, het die rondgaande hof in Swellendam Maandag beslis.
Die hof het, sonder om redes te verskaf, beslis dat Johannes Kana se uitwys van die misdaadtoneel in Bredasdorp nie gebruik kan word nie, berig SABC Radio. Die hof het glo gesê hy sal in 'n latere stadium sy redes hiervoor verskaf.
Kana se prokureur, Pieter du Toit, het vroeër aan die hof gesê sy kliënt se grondwetlike regte is geskend omdat daar nie aan hom gesê is wat teen hom in 'n hof gebruik mag word nie. Volgens die SABC is Du Toit tevrede met die uitslag en is hy oortuig dat dit Kana 'n sterk kans bied.
Kana het erken dat hy saam met Booysen weg is by die kroeg in Bredasdorp, en dat hy haar geslaan en verkrag het, maar ontken dat hy haar vermoor het.
Booysen is verkrag en haar liggaam is geskend. Sy het op 2 Februarie in die Tygerberg-hospitaal aan haar beserings beswyk.